Илмир Төхвәтуллин (1991)

**Илмир Төхвәтуллин**, Илмир Фәрит улы Төхвәтуллин (*Ильмир Фаридович Тухватуллин; [[1991 ел]]ның [[20 ноябрь|20 ноябре]], [[РФ]], [[ТР]], [[Балык Бистәсе районы]], [[Биектау (Балык Бистәсе районы)| Биектау]]*) ― спортчы (90 кг авырлыкта чыгыш ясаучы көрәшче), көрәш буенча тренер. 8 тапкыр Россия һәм 3 тапкыр дөнья чемпионы. Көрәш буенча Россиянең халыкара класслы спорт мастеры (2021). Тренеры: Россиянең атказанган тренеры Вакыйф Тимерша улы Дәүләтшин.

## Тәрҗемәи хәле
1991 елның 20 ноябрендә Балык Бистәсе районы Биектау авылында туган. Көрәш белән шөгыльләнә башлавында әтисе роле зур булуын искәртә. Илмирның әтисе Фәрит үз вакытында авыл Сабан туйларында көрәшкән. Яңа Сала авылы батыры буларак дан казанган. Әтисенең энесе Рамис тә озак еллар көрәшкән. Мәктәп елларында Илмир көрәш серләренә физкультура укытучысы Әнис Шәфигуллиннан өйрәнә. Район ярышларында катнашып, беренче чыныгу алган.

9нчы сыйныфны тәмамлагач, Илмир Түбән Камада политехник училищега укырга керә, тренер Илнар Гәрәев җитәкчелегендә шөгыльләнеп, беренче зур җиңүләрен яулый. Беренче тапкыр зур келәмгә чыгуын да Түбән Камада Данил Галиев истәлегенә уза торган бәйге белән бәйли. 2011 елда Татарстан Республикасы беренчелегендә 3нче урынны яулый. Муса Җәлил призына турнирда 2нче була.

Казан дәүләт педагогика институтының физик культура факультетында укыган елларында «Ак Барс» көрәш сараенда Булат Хәбибрахманов, Россиянең атказанган тренеры Вакыйф Дәүләтшинда шөгыльләнә башлый. Үзе дә яшьләр белән эшләүдән тартынып тормый. Казанның берничә мәктәбендә шактый еллар балаларга көрәш серләрен төшендерә, шәһәр балаларын милли спорт төребезгә тарта.

Татарстан чемпионатларында 2011 елда, 20 яшендә чыгыш ясый башлый. Көрәшә башлаганда да 80 килолылар арасында бил алыша, аннан соң күп еллар үлчәү категориясен артык үзгәртми, 80, 85, 90 килограммга кадәрге авырлыкларда көрәшә. Күп еллар Илмир Төхвәтуллинның төп оппоненты Ренас Кәлимуллин (Теләчедән) булган .

2023 елда рәсми ярышларда көрәшче карьерасын туктатуы турында хәбәр итә. Көрәш буенча «Зилант» командасы баш тренеры булып эшли.

## Спорттагы уңышлары
Көрәш буенча Россиянең халыкара класслы спорт мастеры (2021), Билбаулы көрәш буенча Россиянең спорт мастеры. Көрәш буенча Россия җыелма командасында тора.

* Күп тапкыр Татарстан чемпионы  (2013, 2014, 2015, 2017, 2018, 2020, 2021, 2022, 2023), 
* Россия чемпионы  (2013, 2014, 2015, 2017, 2018, 2020, 2021, 2022).
* Өч тапкыр дөнья чемпионы  (2018 , 2020 Дагстаннан Шарап Алихановны җиңә, 2022 еллар).

Халыкара ярышларда җиңүче: Санкт-Петербургта Бөтендөнья сугышчан уеннар (2013 ел, 1 урын), Париж (2017 ел, 1 урын), Төркиядә бөтендөнья күчмәләр уеннары (2022, 1 урын).

Республика Сабан туйларында күп тапкырлар җиңүче. 2025 елда Татарстан башкаласының төп Сабан туе – Тынычлык бистәсе Каенлыгындагы мәйданда баш батыр исеменә лаек булган.

## Шәхси тормышы
Өйләнгән, тормыш иптәше Алия белән ул үстерәләр.

## Искәрмәләр

## Сылтамалар
* *Зөлфия Шәвәлиева*.   Казанның Тынычлык бистәсе Сабан туеның баш батыры билгеле. Интертат, 21.06.2025
*  Ильмир Тухватуллин и Булат Мусин, Татарские борцы чемпионы по национальной борьбе корэш (vk видео, 0:22)

Төркем:Көрәшчеләр
Төркем:Казан дәүләт педагогия институтын тәмамлаучылар 
Төркем:Көрәш буенча Татарстан чемпионнары 
Төркем:Көрәш буенча Россия чемпионнары
Төркем:Көрәш буенча дөнья чемпионнары
Төркем:Россиянең халыкара класслы спорт мастерлары